Wakati mu kukaggya mu mugugu buli muntu yabadde ku bunkenke nga balowooza nti ekiseera kyonna kagenda kwabika era abaserikale abakola mu kibinja kya bbomu baayitiddwa bukubirire okuzuula ekika kya bbomu ekwatiddwa.
Abaserikale abakola ku miryango gya paaka be baakakute n’omuvubuka eyagambye nti ye Fred Matsiko ng'ono yabadde akakukulidde mu kisawo.
Akulira ebyokwerinda bya paaka ya bbaasi mu Kisenyi, Paul Satade Muwhezi yategeezezza nti ku Lwomukaaga baayisizza ebiragiro ku buli alinnya bbaasi okwazibwa.
Yagambye nti wakati mu kwaza, omukyala eyabadde akola ogwokwaza abasaabaze ng'alina akuuma akakebera ye yawulidde ng'akuma kakaaba nnyo.
Yagambye nti omukyala yalemeddeko okukebera Matsiko omujaasi era wakati mu kwaza n'amuwaliriza okuggyayo byonna ebikaaba mu kisawo.
Yakebedde n'azuula akakebe ka ttiyaggaasi abakulira ebyokwerinda ke baayise bbomu.
Omuvubuka baamukute nga bagamba nti y'omu ku batujju abaabadde bategeka okutuusa obulabe ku bantu mu nnaku za Ssekukkulu.
Baamutwaliddewo butereevu ku poliisi etwala paaka ya bbaasi mu Kisenyi kyokka baabadde batambula ne yeemulula n'abaddukako.
Abatwaala ebyokwerinda baasazeewo okunyweza abawala basatu be yabadde atambula nabo era bonna ne batwalibwa ku poliisi y’e Kampalamukadde nga bwe bayigga Matsiko.
Muwhezi yagambye nti wadde kaabadde kakebe ka ttiyaggaasi era nti eyabadde akalina yabadde mujaasi bateekwa okumanya gye yabadde akatwaala era ensonga bo baazikwasizza poliisi.
Abawala baatwaliddwa ku poliisi y’eKampala mukadde nga okunonyereza ku Matsiko bwe kugenda mu maaso ku kifo gyeyabadde atwaala akakebe.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn